TV-persoonlikheid verwag eerstelingClare Wiese-Wentzel verwag haar eersteling. (Foto: Clare Wiese-Wentzel/Instagram) “Twintig weke swanger met ons kosbare, reeds geliefde eerste baba.” Só lui die inskrywing van die entrepreneur en TV-persoonlikheid Clare Wiese-Wentzel in ’n onlangse plasing op Instagram. Wiese-Wentzel, die dogter van die Suid-Afrikaanse miljardêr Christo Wiese, en haar man, Marco, verwag hul eersteling. Clare en Marco, ŉ voormalige Springbokspeler, is al sedert 2016 getroud. “Ek weet wat Ek vir julle beplan, sê die Here: voorspoed en nie teenspoed nie; Ek wil vir julle ’n toekoms gee, ’n verwagting,” lui die Bybelvers, Jeremia 29:11, wat sy saam met die aankondiging oor haar swangerskap geplaas het. Wiese-Wentzel, wat al sedert 2018 mense “mooimaak” in haar skoonheidswerklikheidsreeks op kykNET, het in die plasing ook verduidelik dat haar pad na swangerskap nie maklik was nie. “Eendag (miskien later, miskien vroeër) sal ek my lang en moeilike reis (ek kan eerlikwaar ’n boek skryf) tot waar ek vandag is, deel. “Al wat ek nou sê; vir enigiemand wat ’n soortgelyke berg in die gesig staar en nie weet hoe hulle die piek gaan bereik nie – die beste uitsig kom ná die moeilikste klim. Hou net aan.” Dié boodskap is saam met ’n foto van Wiese-Wentzel gedeel, wat vroeër vanjaar in Londen geneem is. “N.s. my maag is bietjie groter deesdae, maar ek moes hierdie foto saam met die gelukkige aankondiging gedeel het.”